
Magatartási- és tanulási zavarok hatásainak vizsgálata az Emberi Erőforrások Minisztériuma Zalaegerszegi Gyermekotthonában

Kutatásomban a zalaegerszegi speciális gyermekotthonban élő fiatalok körében megjelenő magatartási,- és tanulási zavarok életútra gyakorolt hatásait vizsgáltam. Időtartama 2013 márciusától 2014 márciusáig terjedt ki.
Az első két hónapban a szakirodalmak felkutatását és feldolgozását végeztem. Fontosnak vélem kiemelni, hogy a témáról megjelent szakirodalmat 2006 után nem találtam.
Ezt követően a júniusi időszakban törekedtem arra, hogy minél több időt töltsek a gondozottak társaságában, abból a célból, hogy megismerjenek, és releváns válaszokat kapjak az interjúkészítések alkalmával. A beszélgetések - a fiatalokkal és a dolgozókkal egyaránt- szeptembertől novemberig készültek el. A növendékekkel minden esetben négyszemközt történt az interjú felvétele, amelyen a részvétel önkéntes és anonim volt. A dolgozat elkészítéséhez interjút készítettem az otthonban tartózkodó 35 fiatallal, 5 nevelővel, 1 gyermekfelügyelővel, 1 fejlesztőpedagógussal, 1 gyógypedagógussal és 2 pszichológussal. Ezt követően egy hónap alatt rögzítettem őket, majd három hónapot a dolgozat elkészítésére szántam.
Két fő hipotézisre fűztem fel a kutatásomat. Az első pontban feltételeztem, hogy a nevelők és pedagógusok kezében kevés hatékony eszköz van arra, hogy a fent említett problémákat hatékonyak kezelni tudják. Ez a hipotézisem is megállta helyét, mivel a nevelők többsége a beszélgetés módszerén kívül nem említett alternatív megoldást a konfliktuskezelési képesség és az agresszió csökkentésére. A pedagógusok a tanulási zavarok csökkentésére az egyéni megsegítés módszerét emelték ki, emellett gyakran alkalmazzák a páros feladatmegoldást is munkaformaként.
A második hipotézisemben feltételeztem, hogy a nevelők jelentős hatással vannak a fiatalokra, példaképet jelentenek számukra. Személyiségükkel és pedagógiai módszereikkel olyan alapot adnak a fiatalok számára, amellyel sikeresen helyt tudnak állni a társadalomban, az otthonból való kikerülésüket követően. Ez a hipotézisem a kutatás végére részben megdőlt, mivel a növendékek csak addig tekintenek példaképpel nevelőikkel, míg az otthon lakói.



